CELEX: 
Language: da
Date: 2017-11-30 00:00:00
Title: KOMMISSIONENS DELEGEREDE FORORDNING (EU) …/… om ændring af Kommissionens delegerede forordning (EU) 2015/98 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet for så vidt angår bestanden af sværdfisk i Middelhavet

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
            
               Forslagets begrundelse og formål
            
            
               I reglerne om den fælles fiskeripolitik fastsættes det, at landingsforpligtelsen skal indføres gradvis med henblik på at løse problemet med udsmid. Landingsforpligtelsen er fastsat i artikel 15, stk. 2, i Europa-Parlamentets og Rådets forordning (EU) nr. 1380/2013
                  1
                af 11. december 2013 om den fælles fiskeripolitik ("grundforordningen").
            
            
               Kommissionens delegerede forordning (EU) 2015/98
                  2
                omhandler gennemførelsen af den Europæiske Unions internationale forpligtelser som anført i artikel 15, stk. 2, i grundforordningen og fastsætter en række undtagelser fra forpligtelsen til at lande fisk. Forordningen har således til formål at sikre, at de relevante EU-regler stemmer overens med EU's internationale forpligtelser, og at EU overholder de beslutninger, som er vedtaget af regionale fiskeriforvaltningsorganisationer (RFFO'er), som f.eks. Den Internationale Kommission for Bevarelse af Tunfiskebestanden i Atlanterhavet (ICCAT) eller Organisationen for Fiskeriet i det Nordvestlige Atlanterhav.
            
            
               Ved ICCAT's årlige møde i 2016 i Vilamoura i Portugal tog ICCAT's kontraherende parter
                  3
                et afgørende skridt for at rette op på den alarmerende situation for sværdfisk i Middelhavet (Xyphias gladius). Ved henstilling 16-05 vedtog ICCAT en genopretningsplan, som skal gælde i 15 år.
            
            
               Formålet med dette forslag er at ændre Kommissionens delegerede forordning (EU) 2015/98. Dette vil gøre det muligt for EU at overholde ICCAT-henstilling 16-05, hvorved der fastlægges en flerårig genopretningsplan for sværdfisk i Middelhavet, således at landingsforpligtelsen i grundforordnings artikel 15, stk. 1, ikke finder anvendelse på EU-fartøjer, der fanger sværdfisk i Middelhavet. 
            
            
            
               Nærmere redegørelse for de enkelte bestemmelser i forslaget
            
            
               I grundforordningens artikel 15 fastlægges der en landingsforpligtelse (eller et forbud mod udsmid) for alle fangster af de arter, som er omfattet af fangstbegrænsninger. Herudover skal fangster i Middelhavet af arter, som der er fastsat mindstemål for, og som fanges i fiskeri i EU-farvande eller af EU-fiskerfartøjer uden for EU-farvande, hvor intet andet land har sit højhedsområde eller jurisdiktion, tages om bord, opbevares om bord, registreres, landes og afskrives på kvoterne.
            
            
               I artikel 15, stk. 2, i grundforordningen fastsættes det, at landingsforpligtelsen ikke berører EU's internationale forpligtelser. Kommissionen er beføjet til at vedtage delegerede retsakter for at gennemføre disse internationale forpligtelser i EU-retten. Herunder inkluderes især undtagelser fra landingsforpligtelsen.
            
            
               EU er kontraherende part i ICCAT. I ICCAT-henstilling 16-05 fastlægges der en flerårig genopretningsplan for sværdfisk i Middelhavet, som trådte i kraft i juni 2017 og er bindende for EU-medlemsstaterne.
            
            
               I ICCAT-henstilling 16-05 fastsættes der en forpligtelse til udsmid af sværdfisk, hvis mængden om bord på fartøjerne overstiger den kvote, de er blevet tildelt, og eller det maksimale tilladte niveau for bifangster.
            
            
               Dette inkluderer fartøjer, der anvendes til sports- og fritidsfiskeri. Fangster af sværdfisk, der er taget i Middelhavet, og som er under mindstemålet, skal også smides ud, medmindre disse fangster falder inden for de grænser for bifangster, som medlemsstaterne har fastsat i deres årlige fiskeriplaner.
            
            
               Ved artikel 1, nr. 1, ændres overskriften til artikel 5 i delegeret forordning (EU) 2015/98 til "Sværdfisk i Atlanterhavet". Dette betyder, at der fastsættes bestemmelser om bestanden af sværdfisk i Atlanterhavet og bestanden af sværdfisk i Middelhavet i to særskilte artikler.
            
            
               Ved artikel 1, nr. 2, indføres der en undtagelse fra artikel 15, stk. 1, i forordning (EU) nr. 1380/2013, således at sværdfisk i Middelhavet kan smides ud i de tilfælde, der er angivet i ICCAT-henstilling 16-05. 
            
            
            
               2.HØRINGER FORUD FOR RETSAKTENS VEDTAGELSE
            
         
         
            
               Medlemsstaterne har adskillige gange anmodet Kommission om at fremsætte et sådant forslag, der kan sikre konsekvens i EU's overholdelse af sine internationale forpligtelser og opretholdelse af principperne i den fælles fiskeripolitik.
            
            
               Medlemsstaternes forvaltninger blev hørt på et møde i Komitéen for Fiskeri og Akvakultur den 8. september 2017.
            
            
               Det Rådgivende Råd for Middelhavet har modtaget oplysninger om denne ændring i et møde den 10. oktober 2017.
            
            
               Eftersom denne delegerede retsakt er baseret på den bemyndigelse, der er fastsat i artikel 15, stk. 2, i grundforordningen, og ikke udgør et nyt politisk initiativ, var det ikke nødvendigt at foretage en konsekvensanalyse. 
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlag
            
            
               Artikel 15, stk. 2, i forordning (EU) nr. 1380/2013.
            
            
               Nærhedsprincippet
            
            
               Forslaget henhører under Unionens enekompetence, (jf. artikel 3, stk. 1, litra d), i traktaten om Den Europæiske Unions funktionsmåde). Nærhedsprincippet finder derfor ikke anvendelse.
            
            
               Proportionalitetsprincippet
            
            
               Forslaget sikrer, at EU-retten, for så vidt angår udsmid, er i overensstemmelse med EU's internationale forpligtelser, og at EU efterlever afgørelser, der er truffet af RFFO'er, som EU er kontraherende part i. Forslaget går ikke længere end, hvad der er nødvendigt for at nå de tilstræbte mål.
            
            
               Reguleringsmiddel/reguleringsform
            
            
               Den valgte retsakt er en delegeret kommissionsforordning, jf. artikel 15, stk. 2, i forordning (EU) nr. 1380/2013.
            
            
               KOMMISSIONENS DELEGEREDE FORORDNING (EU) …/…
            
            
               af 30.11.2017
            
            
               om ændring af Kommissionens delegerede forordning (EU) 2015/98 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet for så vidt angår bestanden af sværdfisk i Middelhavet 
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF
                  4
               , særlig artikel 15, stk. 2, og
            
            
               ud fra følgende betragtninger:
            
         
         
            
               (1)For at beskytte unge sværdfisk fastlægges der i punkt 15 og 17 i henstilling 16-05 fra den Internationale Kommission for Bevarelse af Tunfiskebestanden i Atlanterhavet (ICCAT) et mindstemål for sværdfisk, der fanges i Middelhavet. Fangster og bifangster af sværdfisk, som er under dette mindstemål, herunder fangster taget i sports- og fritidsfiskeriet, bør ikke opbevares om bord på fiskerfartøjet eller omlades, transporteres, opbevares, landes, sælges eller frembydes eller udbydes til salg.
            
            
               (2)Herudover er det i punkt 17 i henstilling 16-05 fastsat, at fartøjer der fisker målrettet efter sværdfisk, skal smide de utilsigtede fangster af sværdfisk under mindstemålet ud, som overstiger 5 % af deres samlede fangst af sværdfisk.
            
            
               (3)Sports- og fritidsfiskeri falder under punkt 23 og 26 i ICCAT-henstilling 16-05, hvori det fastsættes, at det bør forbydes at fange, opbevare om bord, omlade og lande mere end en sværdfisk pr. fartøj pr. dag i Middelhavet. Der bør træffes de nødvendige foranstaltninger for at sikre, at sværdfisk, og især ungfisk, der er fanget levende i sports- og fritidsfiskeriet i Middelhavet, i videst muligt omfang sættes ud i havet igen. 
            
            
               (4)I punkt 30 i ICCAT-henstilling 16-05 fastsættes det, at fartøjer uden tilladelse til at fiske målrettet efter sværdfisk i Middelhavet kan beholde bifangster om bord op til en maksimumgrænse, der fastlægges pr. fartøj og pr. træk. Medlemsstaterne fastlægger denne bifangstbegrænsning i deres årlige fiskeriplaner og underretter Kommissionen herom. Fartøjer uden tilladelse til at fiske målrettet efter sværdfisk i Middelhavet bør ikke opbevare bifangster af middelhavssværdfisk om bord, der overstiger de grænser, der er fastsat i de årlige nationale fiskeriplaner.
            
            
               (5)For at sikre overensstemmelse mellem ICCAT-henstilling 16-05 og EU-retten bør den landingsforpligtelse, der er fastlagt i artikel 15, stk. 1, i forordning (EU) nr. 1380/2013, ikke anvendes på EU-fartøjer, der fisker efter sværdfisk i Middelhavet.
            
            
               (6)Kommissionens delegerede forordning (EF) 2015/98
                  5
                bør ændres med henblik på at inkludere nye bestemmelser, der afspejler de fiskeribetingelser, der er fastsat i ICCAT-henstilling 16-05.
            
            
               (7)I overensstemmelse med den frist, der er fastsat i artikel 15, stk. 1, i forordning (EU) nr. 1380/2013, bør nærværende forordning træde i kraft umiddelbart efter offentliggørelsen —
            
            
               VEDTAGET DENNE FORORDNING:
            
            
               Artikel 1
            
            
               I delegeret forordning (EU) 2015/98 foretages følgende ændringer:
            
            
               1)I artikel 5 foretages følgende ændringer:
            
            
               a)Overskriften til artikel 5 affattes således:
                  
                  "Sværdfisk i Atlanterhavet":
            
            
               b)Stk. 1 udgår.
            
            
               c)Stk. 2 affattes således:
            
            
               "2.
                     Uanset artikel 15, stk. 1, i forordning (EU) nr. 1380/2013 er det forbudt at fiske efter, opbevare om bord, omlade, lande, transportere, opbevare, frembyde eller udbyde til salg, sælge eller markedsføre sværdfisk (Xiphias gladius) under det mindstemål, der er fastsat i bilag IV til forordning (EF) nr. 520/2007."
            
            
               2)Som artikel 5a indsættes:
            
            
               "Artikel 5a
                  Sværdfisk i Middelhavet
            
            
               1)Uanset artikel 15, stk. 1, i forordning (EU) nr. 1380/2013 er det forbudt at fiske efter, opbevare om bord, omlade, lande, transportere, opbevare, frembyde eller udbyde til salg fangster og bifangster af sværdfisk (Xiphias gladius), herunder fangster, der er taget i sports- og fritidsfiskeriet, som:
            
            
               a)måler mindre end 100 cm fra underkæbe til haledelingspunktet, eller som
            
            
               b)vejer mindre end 11,4 kg i rund vægt eller mindre end 10,2 kg uden gæller og renset.
            
         
         
            
               2)Uanset stk. 1 må fiskerfartøjer, der fisker målrettet efter sværdfisk, opbevare om bord, omlade, overføre, lande, transportere, opbevare, sælge, frembyde eller udbyde til salg utilsigtede fangster af sværdfisk under mindstemålet, såfremt disse fangster ikke overstiger 5 % af disse fartøjers samlede fangst af sværdfisk i vægt eller antal fisk.  
            
            
               3)Uanset artikel 15, stk. 1, i forordning (EU) nr. 1380/2013 må fiskerfartøjer, der ikke fisker målrettet efter sværdfisk, ikke beholde fangster af sværdfisk om bord, som overstiger den grænse for bifangster i vægt eller antal fisk, som medlemsstaterne i deres årlige fiskeriplaner har fastsat for den samlede fangst om bord.
            
            
               4)Uanset artikel 15, stk. 1, i forordning (EU) 1380/2013 er det i sports- og fritidsfiskeriet forbudt at fange, opbevare om bord, omlade eller lande mere end én sværdfisk pr. fartøj pr. dag. Medlemsstaterne træffer de foranstaltninger, der er nødvendige for at sikre og lette genudsættelsen af sværdfisk, der er fanget levende i sports- og fritidsfiskeriet.
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 30.11.2017.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 354 af 28.12.2013, s. 22
               
               
                  
                     (2)
                  
                        EUT L 16 af 23.1.2015, s. 23.
               
               
                  
                     (3)
                  
                        De kontraherende parter i ICCAT består af de kontraherende parter, samarbejdende ikkekontraherende parter, organisationer eller fiskeriorganisationer. 
               
               
                  
                     (4)
                  
                        EUT L 354 af 28.12.2013, s. 22 
               
               
                  
                     (5)
                  
                        Kommissionens delegerede forordning (EU) 2015/98 af 18. november 2014 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav (EUT L 16 af 23.1.2015, s. 23).